
Predlog amandmajev k Predlogu zakona o spremembah in dopolnitvah Zakona o preprečevanju omejevanja konkurence

K 1. členu 
Besedilo 1. člena se spremeni tako, da se glasi:
»V Zakonu o preprečevanju omejevanja konkurence (Uradni list RS, št. 130/22) se v 1. členu prvi odstavek spremeni tako, da se glasi:
»(1) Ta zakon ureja omejevalna ravnanja, koncentracije podjetij, nelojalno konkurenco, oblastna omejevanja konkurence in ukrepe za preprečitev omejevalnih ravnanj in koncentracij, ki bistveno omejujejo učinkovito konkurenco, kadar povzročijo ali lahko povzročijo učinke na ozemlju Republike Slovenije, določa pristojni organ, administrativne prestopke in sankcije za izvajanje pravil Evropske unije, ki urejajo spodbujanje pravičnosti in preglednosti za poslovne uporabnike spletnih posredniških storitev in pristojni organ za izvajanje pravil Evropske unije, ki urejajo tekmovalne in pravične trge v digitalnem sektorju ter določa posamezna pravila glede povrnitve škode zaradi kršitev konkurenčnega prava.«.

OBRAZLOŽITEV:
Glede na veljavni Zakon o preprečevanju omejevanja konkurence (v nadaljnjem besedilu: ZPOmK-2) se predlaga novo besedilo prvega odstavka 1. člena, s katerim se določa vsebina zakona, in sicer se določijo pristojni organ, administrativni prestopki in sankcije za spodbujanje pravičnih in preglednih spletnih posredniških poslovnih storitev ter pristojni organ za spodbujanje tekmovalnih in pravičnih trgov v digitalnem sektorju na ozemlju Republike Slovenije.


K 2. členu 
Besedilo 2. člena se spremeni tako, da se glasi:
[bookmark: _Hlk145325188]»V 2. členu se v prvem odstavku na koncu prve alineje beseda »in« nadomesti z vejico, na koncu druge alineje se pika nadomesti z vejico ter se dodata novi tretja in četrta alineja, ki se glasita:  
· »Uredbe (EU) 2019/1150 Evropskega parlamenta in Sveta z dne 20. junija 2019 o spodbujanju pravičnosti in preglednosti za poslovne uporabnike spletnih posredniških storitev (UL L št. 186 z dne 11. 7. 2019, str. 57; v nadaljnjem besedilu: Uredba 2019/1150/EU) in

· Uredbe (EU) 2022/1925 Evropskega parlamenta in Sveta z dne 14. septembra 2022 o tekmovalnih in pravičnih trgih v digitalnem sektorju in spremembi direktiv (EU) 2019/1937 in (EU) 2020/1828 (akt o digitalnih trgih) (UL L št. 265 z dne 12. 10. 2022, str. 1; v nadaljnjem besedilu: Uredba 2022/1925/EU).«.«


OBRAZLOŽITEV:
V tem členu je določeno, kateri predpisi Evropske unije se izvajajo oziroma prenašajo s tem zakonom. Člen se dopolni z dvema novima uredbama, in sicer Uredbo 2019/1150/EU in Uredbo 2022/1925/EU.


K 3. členu 
V 3. členu se besedilo »spletnih posredniških poslovnih storitev« nadomesti z besedilom »spletnih posredniških storitev za poslovne uporabnike«.

OBRAZLOŽITEV:
Z dodanim besedilom se besedilo določbe uskladi z vsebino Uredbe 2019/1150/EU.


K 10. členu 
V 10. členu se prvi odstavek spremeni tako, da se glasi:
»V  75. členu se za prvim odstavkom doda nov drugi odstavek, ki se glasi: 
»(2) Priglasitelj lahko predlaga korektivne ukrepe najpozneje v 45 delovnih dneh od izdaje sklepa iz četrtega odstavka 70. člena tega zakona. Agencija korektivne ukrepe, vložene po poteku tega roka, obravnava le, če lahko na podlagi razpoložljivih podatkov jasno sklepa, da bodo takšni korektivni ukrepi v celoti in nedvoumno odpravili ugotovljene pomisleke glede konkurence.«.«

OBRAZLOŽITEV:
Drugi stavek novega drugega odstavka 75. člena Zakona o preprečevanju omejevanja konkurence ima namen določiti, da se ukrepi, ki jih predlaga stranka obravnavajo, vzamejo v obzir le, če iz njih nedvoumno in jasno izhaja, da v celoti odpravljajo vse pomisleke, ki jih ima agencija glede skladnosti presojane koncentracije. Če ukrepi niso takšni, da bi se na prvi pogled videlo, da so ti pomisleki odpravljeni, agencija takšne vloge ne obravnava v smislu, da s stranko razpravlja o ukrepih, da jih ta morebiti dopolni v smislu lažjega nadzora ali lažje izvršljivosti ukrepov, jih ne preverja s tržnim testom ipd. V končni odločbi se agencija sicer opredeli do tega, zakaj prepozno vloženi ukrepi ne odpravljajo v celoti pomislekov agencije, ni pa ji treba vsebinsko obrazložiti vsakega ukrepa, zakaj vsak posamezen ukrep ni učinkovit oziroma kaj bi bilo potrebno, da bi bil. Z amandmajem se črta besedilo, ki govori o sprejemu ukrepov, saj o tem govori tretji odstavek 75. člena ZPOmK-2 (oziroma dosedanji drugi odstavek). 


K 13. členu
13. člen se črta.

OBRAZLOŽITEV:
ZPOmK-2 v prvem in drugem odstavku 83. člena določa definicijo pojmov naklepa in malomarnosti, z napotilom na razlago omenjenih pojmov v skladu s sodno prakso Sodišča Evropske unije (tretji odstavek 83. člena) glede uporabe 101. in 102. člena Pogodbe o delovanju Evropske unije. Predlagatelj je predlagal črtanje pojmov naklepa in malomarnost v ZPOmK-2 ter vsebino obeh pojmov prepustil razlagi Sodišča Evropske unije glede 101. in 102. člena Pogodbe o delovanju Evropske unije. 
Zakonodajno-pravna služba Državnega zbora Republike Slovenije je v svojem mnenju ugotovila, da je odgovornost (naklep ali malomarnost) v ZPOmK-2 del materialnega prava in pogoj za izrek administrativne sankcije. Zato je opredelitev oblike odgovornosti oziroma vsebine pojmov malomarnost in naklep mogoče šteti kot del opredelitve administrativnega prestopka. Predlagana rešitev v predlogu zakona, ki teh pojmov v zakonu ne opredeli, temveč glede njihove vsebine v celoti napoti na spreminjajočo se sodno prakso, je lahko sporna z vidika načela zakonitosti v kazenskem pravu iz 28. člena Ustave. 
Vsled navedenemu predlagatelj 13. člen predloga zakona črta, zaradi česar 83. člen ZPOmK-2 ostaja enak.

